子魚論戰
作者：先秦：左丘明 
篇章：古文觀止 卷一・周文

paragraphs: 二十有二年春，公伐邾，取須句。夏，宋公、衛侯、許男、滕子伐鄭。秋，八月丁未，及邾人戰於升陘。冬，十有一月己巳朔，宋公及楚人戰於泓，宋師敗績。
楚人伐宋以救鄭。宋公將戰。大司馬固諫曰：“天之棄商久矣，君將興之，弗可赦也已。”弗聽。冬十一月己巳朔，宋公及楚人戰於泓。宋人既成列，楚人未既濟。司馬曰：“彼衆我寡，及其未既濟也，請擊之。”公曰：“不可。”既濟而未成列，又以告。公曰：“未可。”既陳而後擊之，宋師敗績。公傷股，門官殲焉。
國人皆咎公。公曰：“君子不重傷，不禽二毛。古之爲軍也，不以阻隘也。寡人雖亡國之餘，不鼓不成列。”子魚曰：“君未知戰。勍敵之人，隘而不列，天讚我也。阻而鼓之，不亦可乎？猶有懼焉！且今之勍者，皆我敵也。雖及胡耇，獲則取之，何有於二毛？明恥教戰，求殺敵也。傷未及死，如何勿重？若愛重傷，則如勿傷；愛其二毛，則如服焉。三軍以利用也，金鼓以聲氣也。利而用之，阻隘可也；聲盛致志，鼓儳可也。”